
Fészek

Kulcsszavak: lokális; workshop; műhely; benzinkút; anyagkísérlet
Mitől lesz egy tér lokális, miként szolgálja a közösséget?
Hogyan hasznosíthatjuk fenntarthatóan a meglévő épített infrastruktúrát?
Miként hozhatunk létre építészeti alkotást anélkül, hogy építenénk?
TDK dolgozatunk ezekre a kérdésekre keresi a választ a Csalogány utcai benzinkút újrahasznosításával. Elképzelésünk lényege, hogy a "nem építés" filozófiáját alkalmazva fenntartható módon teremtsünk új funkciókat egy már meglévő infrastruktúra keretei között. A jelenlegi épület és a két tető megőrzése környezetvédelmi szempontból a legzöldebb megoldás, illetve esztétikai és funkcionális kihívás is, amely teret ad egy újfajta térhasználati szemléletnek.
A projekt központi célja, hogy adott épített környezethez igazodó tevékenységeknek adjunk teret, amelyek illeszkednek a lokális szükségletekhez, miközben a meglévő közlekedési és autós infrastrukturát megtartjuk. Ezáltal a tér dinamikus kapcsolata megmarad a városi környezet és az arra közlekedők között. A tetőszerkezetek és az épület magukban hordozzák a lehetőséget, hogy közösségépítő tevékenységek terepévé váljanak. Mindössze egy-egy munkaasztalt készítenénk helyi hulladékanyagokból melyek a tetők tartó oszlopaihoz lennének rögzítve. Ezzel a praktikus, mégis szimbolikus elemmel újraértelmezzük a térhasználatot. A benzinkút meglévő parkolási lehetőségei továbbra is szolgálnák a látogatókat, míg az arra haladó autósok is részesei lennének a vizuális élménynek, ahogyan láthatják a műhelymunkák kibontakozását. Ez a hely a közösségi művészet katalizátorává válhat, amely egyrészt támogatja a helyi kisvállalkozásokat és képzőművészeket, másrészt új, nyitott művészeti térként funkcionálhat. Az itt folyó tevékenységek a helyi lakosság aktív bevonására is építenek, ezzel erősítve a közösségi életet és együttműködést.
Számunkra a "nem építés" elve nem csupán a fenntarthatóság jegyében történik, hanem annak a gondolatnak a kifejezése is, hogy egy építészeti alkotás nem mindig fizikai struktúrák teremtésében rejlik. Az építészeti alkotás lehet a meglévő terek újragondolása, amely a helyi közösség aktivitásának ad teret anélkül, hogy komplex szerkezeteket használnánk, miközben arra is választ keres, hogyan lehet ezeket a tereket környezetterhelés növelése nélkül a városi élethez igazítani. A benzinkút így egy új funkciójú, közösségi és kulturális találkozási ponttá válhat, amely innovatív módon illeszkedik a városi szövetbe.



